**Dôvodová správa**

1. ***Všeobecná časť***

Poslanci za stranu Kotleba – Ľudová strana Naše Slovensko Marian Kotleba, Milan Uhrík, Martin Beluský, Ján Kecskés a Jana Nehézová predkladajú do Národnej rady Slovenskej republiky návrh zákona, ktorým sa mení a dopĺňa zákon č. 383/2013 Z. z. o príspevku pri narodení dieťaťa   
a príspevku na viac súčasne narodených detí a o zmene a doplnení niektorých zákonov v znení neskorších predpisov.

**Hlavným cieľom predloženej novely zákona je zavedenie princípu zásluhovosti   
do vyplácania príspevku pri narodení dieťaťa a zvýšenie efektívnosti využívania verejných zdrojov.**

V zmysle súčasnej legislatívy má nárok na príspevok pri narodení dieťaťa oprávnená osoba podľa § 2 ods. 1 a 2 zákona č. 383/2013 Z. z. Tento príspevok má slúžiť jednak ako pomoc   
na vykrytie prvotných nákladov spojených s narodením dieťaťa a takisto aj ako motivácia   
pre rodičov, aby chceli mať deti. Aktuálna výška príspevku pri prvom dieťati je 829,86 eur   
a s rastúcim počtom detí sa postupne znižuje.

Príspevok pri narodení dieťaťa je v súčasnosti vyplácaný rodičom plošne bez zohľadnenia spravodlivosti a princípu zásluhovosti. Príspevok je v rovnakej výške vyplácaný tak ekonomicky aktívnemu a slušnému občanovi, ako aj dobrovoľne nezamestnanému a neprispôsobivému asociálovi. Je nespravodlivé, keď štát prispieva slušným a poctivo pracujúcim občanom rovnako, ako asociálom, ktorí sa k štátu správajú nezodpovedne a ľahostajne. Prioritným záujmom štátu musí byť podpora pôrodnosti najmä slušných a pracujúcich rodín, u ktorých je vysoký predpoklad, že vychovajú rovnako slušné a snaživé deti.

V rámci predloženej novely zákona preto upravujeme podmienky na získanie nároku   
na príspevok pri narodení dieťaťa. Na príspevok pri narodení dieťaťa bude mať nárok len oprávnená osoba (zvyčajne matka), ktorá bola v období 2 rokov pred pôrodom minimálne 270 dní nemocensky poistená, teda pracovala. Je to totožná podmienka, akú musia v súčasnosti spĺňať žiadateľky/žiadatelia o materskú. V prípade, ak oprávnená osoba (matka) z nejakých dôvodov nemohla pred pôrodom odpracovať požadovanú dobu, tak príspevok pri narodení dieťaťa dostane aj v tom prípade, ak úspešne ukončila minimálne stredné vzdelanie. U ľudí, ktorí ukončili stredné vzdelanie je totiž oveľa väčší predpoklad, že budú v budúcnosti ekonomicky aktívni   
ako u ľudí so základným alebo žiadnym vzdelaním. Tento fakt dokazujú aj historické štatistiky nezamestnanosti. U majoritnej časti obyvateľstva je veľký predpoklad, že matky spĺňajú minimálne jednu z uvedených podmienok, resp. obe naraz.

Očakávame, že zavedenie princípu zásluhovosti do poberania príspevku pri narodení dieťaťa bude mať za následok čiastočné zníženie pôrodnosti najmä u asociálov, ktorí si z rodenia detí urobili živnosť. Títo ľudia pristupujú k rodičovstvu často nezodpovedne a peniaze určené   
na podporu výchovy detí míňajú na alkohol, cigarety, prípadne iné neduhy. Deti, ktoré vychovávajú, potom žijú zvyčajne rovnako asociálnym spôsobom života. Znížením počtu oprávnených prijímateľov príspevku príde zároveň k značnej úspore peňazí v štátnom rozpočte.

Aby sa predišlo negatívnemu dopadu na životné podmienky pre už narodené a počaté deti, tak účinnosť tejto novely zákona sa navrhuje až od 1. januára 2019. To poskytuje dostatok času, aby si perspektívni budúci rodičia vedeli zodpovedne naplánovať tehotenstvo a rodičovstvo.

Predložený návrh zákona bude mať pozitívny dopad na štátny rozpočet. Presný dopad   
na štátny rozpočet však nie je možné kvantifikovať, keďže nie je možné dopredu určiť,   
ako sa vyvinie pôrodnosť obyvateľstva po nadobudnutí účinnosti tejto novely zákona.

***II. Osobitná časť***

**Čl. I**

K bodu 1

Nárok na príspevok pri narodení dieťaťa nevzniká oprávnenej osobe ak v posledných dvoch rokoch pred pôrodom nebola nemocensky poistená najmenej 270 dní a nemá ukončené minimálne stredné odborné vzdelanie.

**Čl. II**

Navrhuje sa účinnosť zákona od 1. januára 2019.